Skupno stališče Sveta

z dne 6. decembra 2001

o sodelovanju Evropske unije v Organizaciji Korejskega polotoka za energetski razvoj (KEDO)

(2001/869/SZVP)

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) Evropski svet je na svojem zasedanju 24. in 25. junija 1994 na Krfu pripisal poseben pomen spoštovanju Pogodbe o neširjenju jedrskega orožja s strani vseh pogodbenic.

(2) Madridski Evropski svet s 15. in 16. decembra 1995 je v svojih sklepih poudaril pomen sodelovanja Evropske unije, pod pogoji, ki še niso določeni, v Organizaciji Korejskega polotoka za energetski razvoj.

(3) Svet je svoje sklepe sprejel 26. februarja 1996.

(4) Evropska skupnost za atomsko energijo (Euratom) se je pogajala o obnovitvi svojega članstva v KEDO z namenom podpreti cilje KEDO in tako zagotoviti znatna sredstva za obdobje petih let.

(5) Določiti se morajo natančna pravila za zastopanje Evropske unije v izvršilnem odboru KEDO. V zvezi s tem sta se Svet in Komisija dogovorila, da je v primerih, ko izvršilni odbor KEDO obravnava zadeve izven pristojnosti Euratoma, za izražanje stališča v takšnih zadevah pristojno predsedstvo Sveta Evropske unije.

(6) Rezultati pregleda Skupnega ukrepa 96/195/SZVP [1] so potrdili, da je Evropska unija pomembno prispevala k svojemu cilju najti celovito rešitev problema širjenja jedrskega orožja na korejskem polotoku.

(7) Skupnost bo morala začasno ukiniti finančno podporo KEDO, če Demokratična ljudska republika Koreja ne bo izpolnjevala svojih obveznosti v zvezi z neširjenjem jedrskega orožja po Okvirnem sporazumu, sklenjenem leta 1994 med Združenimi državami Amerike in Demokratično ljudsko republiko Korejo, ali če Evropski uniji ne bo dovolila izvajati nadzora in/ali opravljati periodičnih zunanjih ocen, predvidenih v ta namen.

(8) Skupni ukrep 96/195/SZVP in Skupno stališče 97/484/SZVP [2] bi bilo treba razveljaviti in nadomestiti z novim skupnim stališčem –

SPREJEL NASLEDNJE SKUPNO STALIŠČE:

Člen 1

Cilj tega skupnega stališča je sodelovati pri iskanju celovite rešitve problema širjenja jedrskega orožja na korejskem polotoku.

Evropska unija se v ta namen in skladno s cilji KEDO pridruži temu mednarodnemu ukrepu velikega pomena na področju neširjenja jedrskega orožja in jedrske varnosti.

Člen 2

1. V primeru zadev, ki ne spadajo v pristojnost Euratom, in zlasti v primeru vprašanja začasne ukinitve finančne podpore, če Demokratična ljudska republika Koreja ne izpolnjuje svojih obveznosti v zvezi z neširjenjem jedrskega orožja po Okvirnem sporazumu, sklenjenem leta 1994 med Združenimi državami Amerike in Demokratično ljudsko republiko Korejo, ali če Evropski uniji ne dovoli izvajati nadzora in/ali opravljati periodičnih zunanjih ocen, predvidenih v ta namen, o stališču, ki se zavzame v izvršilnem odboru KEDO, odloča Svet, predstavi pa ga predsedstvo.

2. Predsedstvo je zato udeleženo pri delu izvršilnega odbora KEDO in se nemudoma obvesti o vseh zadevah skupne zunanje in varnostne politike, ki jih je treba obravnavati v izvršilnem odboru KEDO.

3. Komisija redno in po potrebi poroča Svetu pod vodstvom Predsedstva, ki mu pomaga generalni sekretar Sveta, visoki predstavnik za SZVP.

Člen 3

Skupni ukrep 96/195/SZVP in Skupno stališče 97/484/SZVP se razveljavita in nadomestita s tem skupnim stališčem.

Člen 4

To skupno stališče začne veljati z dnem sprejetja. Veljati preneha z 31. decembrom 2005.

Člen 5

To skupno stališče se objavi v Uradnem listu Evropskih skupnosti.

V Bruslju, 6. decembra 2001

Za Svet

Predsednik

M. Verwilghen

[1] UL L 63, 13.3.1996, str. 1.

[2] UL L 213, 5.8.1997, str. 1.

--------------------------------------------------